Τζον Οναγιέκαν

Ο Τζον Ολορουνφέμι Οναγιέκαν (John Olorunfemi Onaiyekan, γενν. 29 Ιανουαρίου 1944) είναι Νιγηριανός ιεράρχης της Καθολικής Εκκλησίας. Υπήρξε αρχιεπίσκοπος της Λατινικής Αρχιεπισκοπής της Αμπούτζα από το 1994 έως το 2019 και ανακηρύχθηκε καρδινάλιος το 2012. Υπηρέτησε ως πρόεδρος της Χριστιανικής Ένωσης της Νιγηρίας (Christian Association of Nigeria), πρόεδρος της Καθολικής Επισκοπικής Διάσκεψης της Νιγηρίας (Catholic Bishops' Conference of Nigeria), πρόεδρος του Συμποσίου Επισκοπικών Συνελεύσεων Αφρικής και Μαδαγασκάρης (Symposium of Episcopal Conferences of Africa and Madagascar, SECAM), και επίσκοπος του Ιλορίν.

 Εκπαίδευση και πρώιμη σταδιοδρομία 
Ο Οναγιέκαν γεννήθηκε στην πόλη Κάμπα, στη σημερινή Πολιτεία Κόγκι, από τον Βαρθολομαίο (Bartholomew) και την Ιωάννα (Joann) Οναγιέκαν. Φοίτησε στο Καθολικό Σχολείο Αγίας Μαρίας στο Κάμπα (St. Mary's Catholic School in Kabba) από το 1949 εώς το 1956, στο Δευτεροβάθμιο Σχολείο του Όρους Αγίου Μιχαήλ στο Αλιάντε (Μount St. Michael's Secondary School in Aliade, Benue State) της Πολιτείας Μπενουέ (1957–1962), και στο Μεγάλο Ιεροσπουδαστήριο Αγίων Πέτρου και Παύλου στο Μποντίτζα, Ιμπαντάν από το 1963 εώς το 1965 (Ss. Peter & Paul Major Seminary). Ολοκλήρωσε τις θεολογικές του σπουδές στη Ρώμη το 1969 και χειροτονήθηκε ιερέας στις 3 Αυγούστου εκείνου του έτους από τον επίσκοπο Ωγκύστ Ντελίλ (August Delisle) της Επισκοπής Λοκότζα. Ο πρωθυπουργός της Βόρειας Περιφέρειας Νιγηρίας, Αχμάντου Μπέλο, του είχε προσφέρει υποτροφία για σπουδές στο εξωτερικό.

Το 1969 δίδαξε στο Κολλέγιο Αγίου Κιζίτο (St. Kizito's College, Isanlu) στο Ισάνλου. Το 1971 έγινε πρύτανης του Μικρού Ιεροσπουδαστηρίου Αγίου Κλήμεντος στο Λοκότζα (St. Clement Junior Seminary in Lokoja). Το 1973 ολοκλήρωσε τις σπουδές του Αγίας Γραφής στο Ποντιφικό Βιβλικό Ινστιτούτο και το 1976 έλαβε διδακτορικό. Το 1977 διορίστηκε αντιπρύτανης στο Μεγάλο Ιεροσπουδαστήριο Αγίων Πέτρου και Παύλου.

 Εκκλησιαστικός ηγέτης 
Τον Οκτώβριο του 1980, ο πάπας Ιωάννης Παύλος Β΄ τον διόρισε μέλος της Διεθνούς Θεολογικής Επιτροπής με πενταετή θητεία. Τον Νοέμβριο εντάχθηκε στην Επιτροπή Διαλόγου Καθολικών/Μεθοδιστών.

Στις 10 Σεπτεμβρίου 1982 διορίστηκε βοηθός επίσκοπος του Ιλορίν στην Πολιτεία Κουάρα και τιτουλάριος επίσκοπος της Θουνουσούδα (Thunusuda). Χειροτονήθηκε επίσκοπος στις 6 Ιανουαρίου 1983 από τον πάπα Ιωάννη Παύλο Β΄. Στις 20 Οκτωβρίου 1984 έγινε επίσκοπος του Ιλορίν. Στις 7 Ιουλίου 1990 διορίστηκε συνεργάτης (coadjutor) επίσκοπος Αμπούτζα. Όταν η επισκοπή ανυψώθηκε σε αρχιεπισκοπή στις 26 Μαρτίου 1994, έγινε ο πρώτος αρχιεπίσκοπός της.

Το 1994 εξελέγη αντιπρόεδρος της Καθολικής Επισκοπικής Διάσκεψης της Νιγηρίας (CBCN) και το 2000 πρόεδρός της.

Κατά τη διακυβέρνηση του προέδρου της Νιγηρίας Ολουσεγκούν Ομπασάντζο, ιδιαίτερα στη δεύτερη θητεία του (2004–2007), ο Οναγιέκαν μίλησε ανοιχτά εναντίον της κυβέρνησης για έλλειψη δημοκρατικών αρχών και διαφθορά. Σε λειτουργία το 2005, με παρουσία του ίδιου του προέδρου, τον κάλεσε να «αντιστάθει στον θανάσιμο πειρασμό να παραμείνει στην εξουσία επ’ αόριστον με κάθε τρόπο». Η στάση του πιστώνεται ως καθοριστική για να αποφευχθεί η εγκαθίδρυση δικτατορίας. Το 2012 τιμήθηκε με το Βραβείο Ειρήνης της Pax Christi International.

Στις 18 Σεπτεμβρίου 2012, ο πάπας Βενέδικτος ΙΣΤ΄ όρισε τον Οναγιέκαν έναν από τους Πατέρες της Συνόδου για τη Γενική Τακτική Συνέλευση του Οκτωβρίου 2012 της Συνόδου των Επισκόπων για τη Νέα Ευαγγελίωση.

Στις 24 Νοεμβρίου 2012, ο Βενέδικτος ΙΣΤ΄ τον ανύψωσε στο αξίωμα του καρδινάλιου, με τίτλο καρδινάλιου-ιερέα του Σαν Σατουρνίνο.

Στις 31 Ιανουαρίου 2013, ο Βενέδικτος ΙΣΤ΄ τον διόρισε μέλος της Επιτροπής για το Δόγμα της Πίστης και της Προεδρικής Επιτροπής του Ποντιφικού Συμβουλίου για την Οικογένεια. Συμμετείχε επίσης στο κονκλάβιο του 2013 που εξέλεξε τον πάπα Φραγκίσκο.

Στις 3 Ιουλίου 2013, ο Φραγκίσκος τον διόρισε Αποστολικό Διαχειριστή της Επισκοπής Αχιάρα στην Πολιτεία Ίμο της ανατολικής Νιγηρίας.

Τον Οκτώβριο του 2016, ο Φραγκίσκος τον όρισε μέλος της Συγκλήτου για τη Θεία Λατρεία και την Τέλεση των Μυστηρίων με πενταετή ανανεώσιμη θητεία.

Στις 19 Ιουνίου 2007 εξελέγη πρόεδρος της Χριστιανικής Ένωσης της Νιγηρίας με 72 ψήφους, νικώντας τον Αγγλικανό προκαθήμενο Πέτρο Ακινόλα που έλαβε 33. Το 2010 τον διαδέχθηκε ο Άγιο Οριτσέτζαφορ.

Στις 9 Νοεμβρίου 2019, ο πάπας Φραγκίσκος έκανε δεκτή την παραίτησή του από τη θέση του Αρχιεπισκόπου της Αμπούτζα.

 Τιμές 

 Βραβείο Ειρήνης Pax Christi International, 2012

 Επιλεγμένα έργα 

 The Priesthood in Pre-monarchial Ancient Israel and among the Owe-Yoruba of Kabba: A Comparative Study 
 "The shariah in Nigeria: a Christian View", Bulletin on Islam & Christian-Muslim Relations in Africa (1987) 

 Παραπομπές 

 Εξωτερικοί σύνδεσμοι 



 Catholic Archdiocese of Abuja official website


 Profile of Cardinal John Olorunfemi Onaiyekan at GCatholic.org

Κατηγορία:Νιγηριανοί καρδινάλιοι
Κατηγορία:Λήμματα που περιέχουν κείμενο στα λατινικά